Madeleine McCann se ouers slagoffers van ‘wrede slenter’Madeleine McCann Die ouers van die vermiste Madeleine McCann was vandeesweek die slagoffers van ŉ “wrede slenter” nadat ŉ sogenaamde toekomsvoorspeller op geld aangedring het om inligting oor Madeleine met die gesin te deel. Dié inligting het sy na bewering met behulp van “visioene” gekry. Clarence Mitchell, Gerry en Kate McCann se woordvoerder, het aan The Daily Mail gesê die toekomsvoorspeller het beweer sy het inligting, wat sy glo uit drie afsonderlike visioene gekry het, oor die plek waar Madeleine haar bevind. Mitchell het gesê dié slenter “veroorsaak meer onnodige hartseer” vir die gesin. Die voorspeller het aan Mitchell gesê sy het besluit “om haar visioene tot dusver geheim te hou” aangesien sy nie seker was “dat die visioene as feite geïnterpreteer kan word nie”. Sy het glo aan die gesin gesê om haar ŉ aanbod te maak vir elkeen van die drie visioene wat sy gehad het. Die voorspeller het verder in haar skrywe gesê dat sy “geen publisiteit by die saak betrokke wil hê nie” en dat sy juis besluit het om nou met die drome vorendag te kom omdat sy ŉ tekort aan geld het. “Die e-pos beweer dat sy inligting oor Madeleine het en dat sy geld daarvoor soek. Dit is blatante leuens en moontlik ŉ bedrogspul. Dit veroorsaak onnodige hartseer en ek het die gesin en die polisie in kennis gestel,” het Mitchell gesê. “Enigiemand wat tien jaar gewag het om hierdie sogenaamde drome te openbaar kom baie twyfelagtig voor. Dit is beslis ŉ saak vir die polisie.” Dit is egter nie die eerste keer dat die McCann-gesin, wat ook ŉ 12-jarige tweeling het, onder ŉ slenter deurloop nie. Talle mense het al vals inligting aan die gesin probeer verkoop om sodoende geld uit die soektog te probeer maak. Die gesin het ook gesê hulle loop al sedert die begin van die soektog onder geweldige kritiek en kuberboelies deur. Madeleine het enkele weke voor haar vierde verjaardag in 2007 uit die gesin se vakansiehuis in Praia da Luz in Portugal verdwyn. Haar ouers het die aand van 3 Mei 2007 saam met vriende gaan uiteet en Madeleine saam met haar tweelingboeties alleen tuis gelaat. Toe haar ma omstreeks 22:00 na die huis is, was Madeleine weg. Speurders van Portugal en Engeland soek al amper tien jaar lank, maar tot dusver was daar nog geen duidelike leidrade nie. Meer as $13 miljoen is reeds bestee in die soektog na Madeleine. Madeleine se ouers het onderneem om nooit op te hou soek na hul dogtertjie nie. In Julie 2015 is ŉ meisie se oorskot in ŉ tas in Australië gevind en daar is vermoed dit kan moontlik Madeleine McCann se oorskot wees. Dit was egter nie. Lees alle vorige berigte oor Madeleine McCann op Maroela Media.